CELEX: 52017PC0798
Language: mt
Date: 2017-12-20 00:00:00
Title: Rakkomandazzjoni għal DEĊIŻJONI TAL-KUNSILL li tawtorizza l-ftuħ ta’ negozjati għal ftehim bejn l-Unjoni Ewropea u r-Renju Ħaxemita tal-Ġordan dwar l-iskambju ta’ dejta personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti tal-Ġordan fil-ġlieda kontra l-kriminalità serja u t-terroriżmu

IL-KUMMISSJONI EWROPEA
            Brussell, 20.12.2017
            COM(2017) 798 final
            Rakkomandazzjoni għal
            DEĊIŻJONI TAL-KUNSILL
            li tawtorizza l-ftuħ ta’ negozjati għal ftehim bejn l-Unjoni Ewropea u r-Renju Ħaxemita tal-Ġordan dwar l-iskambju ta’ dejta personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti tal-Ġordan fil-ġlieda kontra l-kriminalità serja u t-terroriżmu
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               F’dinja globalizzata fejn l-kriminalità serja u t-terroriżmu huma dejjem aktar transnazzjonali u polivalenti, l-awtoritajiet tal-infurzar tal-liġi għandhom ikunu mgħammra bis-sħiħ biex jikkooperaw ma’ msieħba esterni biex jiżguraw is-sigurtà taċ-ċittadini tagħhom. L-Europol għandu għalhekk ikun jista’ jiskambja dejta personali mal-awtoritajiet tal-infurzar tal-liġi ta’ pajjiżi terzi sal-punt meħtieġ għat-twettiq tal-kompiti tiegħu.
            
            
               Sa minn meta daħal fis-seħħ ir-Regolament 2016/794 fl-1 ta’ Mejju 2017
                  1
                u skont it-Trattat, il-Kummissjoni hija responsabbli, f’isem l-Unjoni u l-Istati Membri tagħha, biex tinnegozja ftehimiet internazzjonali ma’ pajjiżi terzi dwar l-iskambju tad-dejta personali mal-Europol. Sa fejn ikun meħtieġ għat-twettiq tal-kompiti tiegħu, l-Europol jista’ jistabbilixxi u jżomm relazzjonijiet ta’ kooperazzjoni ma’ msieħba esterni permezz ta’ ħidma u l-arranġamenti amministrattivi li waħedhom ma jistgħux ikunu bażi ġuridika għall-iskambju ta’ dejta personali. 
            
            
               Billi tikkunsidra l-istrateġija politika kif mfassla mill-Aġenda Ewropea dwar is-Sigurtà
                  2
               , il-Konklużjonijiet tal-Kunsill
                  3
               , u l-Istrateġija Globali
                  4
               , il-ħtiġijiet operazzjonali tal-awtoritajiet tal-infurzar tal-liġi mal-UE, u l-benefiċċji potenzjali ta’ kooperazzjoni iktar mill-qrib f’dan il-qasam, il-Kummissjoni tqis li huwa neċessarju fuq żmien qasir ma’ tmien pajjiżi, kif identifikat fil-11 ir-rapport ta' progress lejn Unjoni tas-Sigurtà ġenwina u effettiva
                  5
               . 
            
            
               Il-Kummissjoni għamlet il-valutazzjoni tagħha ta’ pajjiżi ta’ prijorità b’kont meħud tal-ħtiġijiet operazzjonali tal-Europol. L-Istrateġija tal-Europol 2016–2020 tidentifika r-reġjun tal-Mediterran bħala prijorità għal sħubijiet imsaħħa
                  6
               . L-Istrateġija Esterna tal-Europol 2017–2020 tenfasizza wkoll il-ħtieġa għal kooperazzjoni aktar mill-qrib bejn il-Europol u l-Lvant Nofsani/l-Afrika ta’ Fuq (MENA) minħabba t-theddida terroristika attwali u l-isfidi relatati mal-migrazzjoni
                  7
               . 
            
            
               L-Europol ma għandu l-ebda ftehim fis-seħħ ma’ xi pajjiżi f’dan ir-reġjun. 
            
            
               Din ir-Rakkomandazzjoni tikkonċerna speċifikament negozjati mal-Ġordan, għalkemm il-kooperazzjoni ma’ kull pajjiż MENA teħtieġ li tiġi kkunsidrata fil-kuntest tar-reġjun kollu kemm hu. L-instabbiltà attwali fir-reġjun, speċjalment is-sitwazzjoni fis-Sirja u l-Iraq, tippreżenta theddida sinifikanti għas-sigurtà fit-tul tal-UE li jeħtiġilha tiġi indirizzata b’mod urġenti. Dan jikkonċerna kemm il-ġlieda effettiva kontra t-terroriżmu u l-kriminalità organizzata relatata miegħu
                  8
               , u l-isfidi relatati mal-migrazzjoni, bħalma huma l-faċilitazzjoni tal-migrazzjoni irregolari u t-traffikar tal-bnedmin.  Kooperazzjoni mal-awtoritajiet lokali tal-infurzar tal-liġi hija kritika biex jiġu indirizzati dawn l-isfidi.
            
            
               Fuq il-bażi ta’ djalogi tekniċi biex tiddefinixxi azzjonijiet komuni biex jitjieb l-iskambju ta’ informazzjoni u infurzar tal-liġi konġunti ta’ azzjoni operazzjonali kontra t-traffikar tal-armi tan-nar, l-UE diġà qablet mal-Ġordan lista ta’ azzjonijiet li jsaħħu l-kooperazzjoni fost l-aġenziji tal-infurzar tal-liġi rilevanti, tiżgura assistenza fil-programmi ta’ bini ta’ kapaċità reġjonali u/jew bilaterali rilevanti u tiżviluppa azzjonijiet operazzjonali skont qafas maqbul komunament
                  9
               . Il-Ġordan wera wkoll l-interess tiegħu fil-kooperazzjoni dwar il-Ġlieda Kontra t-Terroriżmu mal-infurzar tal-liġi tal-UE, b’mod partikolari għat-taħriġ ipprovdut minn CEPOL u xogħol fuq l-finanzjament tat-terroriżmu. Dawn l-iskambji, madankollu, ma jkoprux it-trasferiment ta’ dejta personali.
            
            
               Il-kuntest politiku
            
            
               Il-Ġordan huwa sieħeb ewlieni għall-UE b’mod partikolari r-rwol tiegħu fil-promozzjoni tal-istabbiltà, il-moderazzjoni u t-tolleranza bejn ir-reliġjonijiet fil-Lvant Nofsani. L-UE u l-Ġordan għandhom sħubija b’saħħitha f’bosta setturi u ilhom marbutin bi Ftehim ta’ Assoċjazzjoni mill-2002 (status avvanzat mill-2010). 
            
            
               Il-Ġordan qed jiffaċċja sfidi ekonomiċi, soċjali u ta’ sigurtà diffiċli. B’mod partikolari, il-Ġordan se jkun qed jospita aktar minn 650,000 rifuġjat Sirjan (madwar 10 % tal-popolazzjoni tal-Ġordan qabel il-kriżi Sirjana), kif ukoll popolazzjonijiet oħra tar-refuġjati. 
            
            
               L-UE u l-Ġordan adottaw f’Diċembru 2016 il-Prijoritajiet tas-Sħubija UE-Ġordan u l-Patt UE-Ġordan 2016-2018. Permezz tal-Prijoritajiet ta’ Sħubija, l-UE u l-Ġordan ikkonfermaw l-ambizzjoni tagħhom biex isaħħu b’mod ulterjuri l-impenn tagħhom lejn xulxin, bit-twaqqif ta’ aġenda strateġika, fejn wieħed mill-pilastri hu t-tisħiħ tal-kooperazzjoni fuq l-istabbiltà u s-sigurtà reġjonali, inkluża l-ġlieda kontra t-terroriżmu. B’mod partikolari, l-UE u l-Ġordan huma impenjati biex isaħħu l-kooperazzjoni konkreta u l-qsim tal-informazzjoni sabiex jindirizzaw l-isfidi tat-terroriżmu, l-estremiżmu vjolenti u r-radikalizzazzjoni fi ħdan l-istat tad-dritt.
            
            
               Il-Patt bejn l-UE u l-Ġordan jinkludi impenji reċiproċi li permezz tiegħu ż-żewġ naħat iwettqu l-wegħdiet li għamlu fil-konferenza ta’ Londra fi Frar 2016 dwar l-appoġġ għas-Sirja u r-reġjun. Dawn l-impenji ġew imsaħħa fil-Konferenza ta’ Brussell dwar l-Appoġġ għall-Futur tas-Sirja u tar-Reġjun fil-5 ta’ April 2017, inkluż bil-ħsieb li ssaħħaħ ir-reżiljenza tal-Ġordan fid-dawl tal-impatt tal-kriżi tas-Sirja.
            
            
               L-UE u l-Ġordan qablu matul is-sessjoni ta’ ħidma tal-Ġlieda Kontra t-Terroriżmu/is-Sigurtà Msaħħa tal-15 ta’ Marzu 2016, li hemm referenza għaliha fil-Patt bejn l-UE u l-Ġordan, sabiex jagħmlu progress fi tliet oqsma: il-ġlieda kontra l-estremiżmu vjolenti (CVE); il-ġlieda kontra l-finanzjament tat-terroriżmu; is-sigurtà fl-avjazzjoni u tal-fruntieri, inkluż permezz tal-involviment ta’ aġenziji speċjalizzati tal-UE. L-UE u l-Ġordan qablu wkoll li jintensifikaw il-kooperazzjoni sabiex jiġu indirizzati l-isfidi tat-traffikar tal-bnedmin, il-ġellieda terroristi barranin u l-kuntrabandu tal-armi tan-nar.
            
            
               L-UE u l-Ġordan huma sħab tal-Forum Globali Kontra t-Terroriżmu (GCTF)
                  10
                u l-Koalizzjoni Globali kontra d-Daesh. Wieħed miċ-Ċentri ta’ Eċċellenza CBRN reġjonali ffinanzjat mill-UE hu ospitat f’Amman.
            
            
               Ħtiġijiet operazzjonali
            
            
               Ibbażat fuq dejta fis-SOCTA 2017
                  11
                u TE-SAT 2017
                  12
               , id-diskussjonijiet imsemmija hawn fuq, kif ukoll, inter alia, għarfien espert intern tal-Europol, kooperazzjoni mal-Ġordan hija meħtieġa b’mod partikolari għall-ġlieda kontra l-fenomeni ta’ kriminalità li ġejjin:
            
            
               Terroriżmu: Għad-destabilizzazzjoni tas-Sirja u l-Iraq, it-tixrid tad-Daesh u gruppi terroristiċi speċifiċi oħra huma ta’ theddida għas-sigurtà diretta lejn il-Ġordan u l-UE, li t-tnejn li huma ġew fil-mira ta’ gruppi terroristiċi. It-terroristi Ewropej u tal-Ġordan notevolment ivvjaġġaw lejn is-Sirja, l-Iraq u żoni oħra ta’ kunflitt biex jitħarrġu u jiġġieldu. Aktar kooperazzjoni mill-qrib fl-infurzar tal-liġi, inkluż l-iskambju ta’ dejta personali, se tikkontribwixxi biex tikxef u tipproċedi kontra dawk suspettati b’terroriżmu, tipprevjeni l-ivvjaġġar għat-terroriżmu (inkluż ir-riskju ta’ infiltrazzjoni ta’ flussi migratorji jew rilokazzjoni lejn żoni oħra ta’ kunflitt) u l-finanzjament tat-terroriżmu (inkluża r-rabta mal-kriminalità organizzata). 
            
         
         
            
               It-traffikar tal-armi tan-nar: L-UE u l-Ġordan stabbilixxew kooperazzjoni dwar l-armi tan-nar u qablu dwar programm ta’ ħidma li jinkludi skambju tal-aħjar prattiki, taħriġ u bini tal-kapaċità. Hekk kif tiżdied il-kooperazzjoni, il-ħtieġa għal titjib fil-kondiviżjoni tal-informazzjoni u investigazzjonijiet sussegwenti ssir saħansitra aktar urġenti. Bil-fruntiera li tmiss mas-Sirja, il-Ġordan jista’ jkollu rwol ewlieni biex jiġi evitat id-dħul tal-armi tan-nar f’postijiet ta’ kunflitt armat, u billi jiżgura li konsenji illeċiti jiġu interċettati, b’mod partikolari fi triqthom lura lejn l-UE. 
            
            
               Sfidi relatati mal-migrazzjoni: Hemm għadd ta’ sfidi relatati mal-migrazzjoni relatati mal-konflitt fis-Sirja. Iż-żoni madwar il-kampijiet tar-rifuġjati u qrib il-fruntiera Sirjana huma suxxettibbli għal traffikar tal-armi, tal-bnedmin u dak sesswali. Hemm tħassib li għadd sinifikanti ta’ tfal Sirjani li huma f’riskju, u għalhekk vulnerabbli għall-isfruttament minn kriminalità organizzata, hekk kif l-aċċess tagħhom għal faċilitajiet bażiċi bħalma huma l-iskejjel hu fqir ħafna. 
            
            
               Traffikar ta’ droga: Il-Lvant Nofsani u l-Afrika tat-Tramuntana (MENA) huwa sors ewlieni, punt ta’ tranżitu u konsumatur ta’ drogi illeċiti. B’bażi soda ta’ klijentela fit-Tramuntana, ir-rotta tal-eroina taqsam mil-Lvant għall-Punent, ir-reġjun jinfluwenza u hu influwenzat b’mod negattiv mill-abbuż u l-produzzjoni ta’ sustanzi illeċiti. Fl-2016, il-Programm dwar ir-Rotta tal-Kokaina ffinanzjat mill-UE (komponent AIRCOP) nieda Awtorità Legali Konġunta ta’ Task Force għall-Interdizzjoni fl-Ajruporti (JAITFs) fil-Ġordan.
            
            
               2.ELEMENTI ĠURIDIĊI TAR-RAKKOMANDAZZJONI
            
            
               Ir-Regolament (UE) 2016/794 dwar l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) jistabbilixxi qafas legali għal Europol, b’mod partikolari l-objettivi tiegħu, il-kompiti, fl-ambitu ta’ kompetenza, is-salvagwardji tal-protezzjoni tad-dejta u modi ta’ kooperazzjoni ma’ msieħba esterni. 
            
            
               Din ir-Rakkomandazzjoni hija konsistenti mad-dispożizzjonijiet tar-Regolament tal-Europol.
            
            
               L-objettiv ta’ din ir-rakkomandazzjoni huwa li tikseb mill-Kunsill l-awtorizzazzjoni għall-Kummissjoni biex tinnegozja ftehim futur f’isem l-UE. Il-bażi legali għall-Kunsill biex jawtorizza l-ftuħ ta’ negozjati hija l-Artikolu 218(3) u (4) tat-TFUE.
            
            
               Skont l-Artikolu 218 tat-Trattat dwar il-Funzjonament tal-Unjoni Ewropea, il-Kummissjoni għandha tkun nominata bħala n-negozjatur tal-Unjoni għall-ftehim bejn l-Unjoni Ewropea u l-Ġordan dwar l-iskambju ta’ dejta personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti tal-Ġordan fil-ġlieda kontra l-kriminalità serja u t-terroriżmu.
            
            
               Rakkomandazzjoni għal
            
            
               DEĊIŻJONI TAL-KUNSILL
            
            
               li tawtorizza l-ftuħ ta’ negozjati għal ftehim bejn l-Unjoni Ewropea u r-Renju Ħaxemita tal-Ġordan dwar l-iskambju ta’ dejta personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti tal-Ġordan fil-ġlieda kontra l-kriminalità serja u t-terroriżmu
               
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea (TFUE), u b'mod partikolari l-Artikoli 218(3) u 4 tiegħu,
            
            
               Wara li kkunsidra r-rakkomandazzjoni mill-Kummissjoni Ewropea, 
            
            
            
               Billi:
            
            
            
               (1)Ir-Regolament (UE) 2016/794 tal-Parlament Ewropew u tal-Kunsill
                  13
                ġie adottat fil-11 ta’ Mejju 2016 u huwa applikabbli mill-1 ta’ Mejju 2017. 
            
            
               (2)Dan ir-Regolament, b’mod partikolari l-Artikolu 25 tiegħu, jistipula regoli dwar it-trasferiment ta’ dejta personali mill-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) lil pajjiżi terzi u organizzazzjonijiet internazzjonali. L-Europol jista’ jittrasferixxi dejta personali lil awtorità ta’ pajjiż terz fuq il-bażi ta’ ftehim internazzjonali konkluż bejn l-Unjoni u dak il-pajjiż terz skont l-Artikolu 218 tat-TFUE li jagħti prova ta’ salvagwardji adegwati fir-rigward tal-protezzjoni tal-privatezza u d-drittijiet u l-libertajiet fundamentali tal-individwi. 
            
            
               (3)Għandhom jinfetħu negozjati bil-ħsieb li jiġi konkluż tali Ftehim bejn l-Unjoni Ewropea u r-Renju Ħaxemita tal-Ġordan.
            
         
         
            
               (4)Dan il-Ftehim jirrispetta d-drittijiet fundamentali u josserva l-prinċipji rikonoxxuti b’mod partikolari mill-Karta tad-Drittijiet Fundamentali tal-Unjoni Ewropea, b’mod partikolari d-dritt għall-ħajja privata u familjari, rikonoxxut fl-Artikolu 7 tal-Karta, id-dritt għall-protezzjoni tad-dejta personali, rikonoxxut fl-Artikolu 8 tal-Karta u d-dritt għal rimedju effettiv u għal proċess ġust rikonoxxut mill-Artikolu 47 tal-Karta. Il-Ftehim għandu jiġi applikat f’konformità ma’ dawk id-drittijiet u l-prinċipji.
            
            
               (5)
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Il-Kummissjoni hija b’hekk awtorizzata li tiftaħ in-negozjati f’isem l-Unjoni, għal ftehim bejn l-Unjoni Ewropea u r-Renju Ħaxemita tal-Ġordan dwar l-iskambju ta’ dejta personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti tal-Ġordan fil-ġlieda kontra l-kriminalità serja u t-terroriżmu.
            
            
               Artikolu 2
            
            
               Id-direttivi tan-negozjati huma stabbiliti fl-Anness.
            
            
               Artikolu 3
            
            
               In-negozjati għandhom isiru b'konsultazzjoni ma' [l-isem tal-kumitat speċjali għandu jiddaħħal mill-Kunsill]. 
            
            
               Artikolu 4
            
            
               Din id-Deċiżjoni hija indirizzata lill-Kummissjoni. 
            
            
               Magħmul fi Brussell,
            
            
               
                     Għall-Kunsill
               
               
                  Il-President
               
            
         
         
            
                  
                     (1)
                  
                        Ir-Regolament (UE) 2016/794 tal-11 ta’ Mejju 2016, ĠU L 135, 24.5.2016, p. 53.
               
               
                  
                     (2)
                  
                        COM(2015) 185 finali.
               
               
                  
                     (3)
                  
                        Dokument tal-Kunsill 10384/17, 19 ta’ Ġunju 2017.
               
               
                  
                     (4)
                  
                        Viżjoni Kondiviża, Azzjoni Komuni: Ewropa aktar b’Saħħitha — Strateġija Globali għall-Politika Estera u ta’ Sigurtà tal-Unjoni Ewropea 
                  http://europa.eu/globalstrategy/en
                   
               
               
                  
                     (5)
                  
                        COM(2017) 608 finali.
               
               
                  
                     (6)
                  
                        L-Istrateġija tal-Europol 2016–2020, adottata mill-Bord ta’ Amministrazzjoni tal-Europol fl-1 ta’ Diċembru 2015, 
                  https://www.europol.europa.eu/publications-documents/europol-strategy-2016-2020
                   
               
               
                  
                     (7)
                  
                        L-Istrateġija Esterna tal-Europol 2017–2020, adottata mill-Bord ta’ Amministrazzjoni tal-Europol fit-13 ta’ Diċembru 2016, EDOC#865852v3.
               
               
                  
                     (8)
                  
                        Skont l-Europol, reati ta’ kriminalità organizzata rilevanti fir-reġjun jinkludu t-traffikar illeċitu ta’ armi tan-nar, it-traffikar tad-drogi, u l-kriminalità finanzjarja, inkluż il-ħasil tal-flus, u ċ-ċiberkriminalità.
               
               
                  
                     (9)
                  
                        Diversi inizjattivi f’dan il-kuntest ġew inklużi fil-prijorità tal-armi tan-nar bħala parti miċ-Ċiklu ta’ Politika tal-UE għall-kriminalità organizzata u serja, kif ukoll il-Komunikazzjoni “L-Implimentazzjoni tal-Aġenda Ewropea dwar is-Sigurtà: Pjan ta’ azzjoni tal-UE kontra t-traffikar u l-użu illeċitu tal-armi tan-nar u l-isplussivi”, 2.12.2015 COM(2015) 624 finali.
               
               
                  
                     (10)
                  
                        Il-Ġordan huwa l-kopresident tal-grupp ta’ ħidma dwar il-Ġellieda Terroristi Barranin.
               
               
                  
                     (11)
                  
                        
                  https://www.europol.europa.eu/socta/2017
                   
               
               
                  
                     (12)
                  
                        
                  https://www.europol.europa.eu/sites/default/files/documents/tesat2017.pdf
                   
               
               
                  
                     (13)
                  
                        Ir-Regolament (UE) 2016/794 tal-Parlament Ewropew u tal-Kunsill tal-11 ta' Mejju 2016 dwar l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u li jissostitwixxi u jħassar id-Deċiżjonijiet tal-Kunsill 2009/371/ĠAI, 2009/934/ĠAI, 2009/935/ĠAI, 2009/936/ĠAI u 2009/968/ĠAI (ĠU L 135, 24.5.2016, p. 53).
               
            
      
    ---documentbreak--- 
      
         
               IL-KUMMISSJONI EWROPEA
            Brussell,20.12.2017
            COM(2017) 798 final
            ANNESS
            għar-
            Rakkomandazzjoni għal DEĊIŻJONI TAL-KUNSILL
            li tawtorizza l-ftuħ ta’ negozjati għal ftehim bejn l-Unjoni Ewropea u r-Renju Ħaxemita tal-Ġordan dwar l-iskambju ta’ dejta personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti tal-Ġordan fil-ġlieda kontra l-kriminalità serja u t-terroriżmu
            
               
         
         
            
               ANNESS 
            
            
               Direttivi li jawtorizzaw il-ftuħ ta’ negozjati għal ftehim bejn l-Unjoni Ewropea u r-Renju Ħaxemita tal-Ġordan dwar l-iskambju ta’ data personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti tal-Ġordan fil-ġlieda kontra l-kriminalità serja u t-terroriżmu
            
            
               Matul in-negozjati, il-Kummissjoni għandu jkollha l-għan li tilħaq l-objettivi stabbiliti fid-dettall hawn taħt.
            
            
               (1)L-għan ta’ dan il-Ftehim għandu jkun li tipprovdi l-bażi ġuridika għat-trasferiment ta’ data personali bejn l-Europol u l-awtoritajiet kompetenti tal-Ġordan rispettivament, sabiex jappoġġa u jsaħħaħ l-azzjoni mill-awtoritajiet kompetenti ta’ dan il-pajjiż u l-Istati Membri kif ukoll il-kooperazzjoni reċiproka tagħhom fil-prevenzjoni u l-ġlieda kontra l-kriminalità u t-terroriżmu serju transnazzjonali, filwaqt li jiżgura salvagwardji adegwati fir-rigward tal-protezzjoni tal-privatezza, tad-data personali u tad-drittijiet fundamentali u l-libertajiet tal-individwi.
            
            
               (2)Biex tiġi garantita l-limitazzjoni tal-għan, il-kooperazzjoni taħt il-Ftehim għandha tkun marbuta biss ma’ delitti u reati kriminali relatati li jaqgħu taħt il-kompetenza tal-Europol f’konformità mal-Artikolu 3 tar-Regolament 2016/794 (flimkien “reati kriminali”). B’mod partikolari, il-kooperazzjoni għandu jkollha l-għan li titratta t-terroriżmu u l-prevenzjoni tar-radikalizzazzjoni, it-tfixkil tal-kriminalità organizzata, b’mod partikolari t-traffikar illeċitu f’armi tan-nar, it-traffikar tal-migranti u t-traffikar tad-droga, u l-ġlieda kontra ċ-ċiberkriminalità. 
            
            
               (3)Il-Ftehim għandu jispjega b’mod ċar u preċiż is-salvagwardji u l-kontrolli meħtieġa fir-rigward tal-protezzjoni tad-data personali, id-drittijiet u l-libertajiet fundamentali tal-individwi, irrispettivament min-nazzjonalità u l-post ta’ residenza, fl-iskambju ta’ data personali bejn l-Europol u l-awtoritajiet kompetenti tal-Ġordan.
            
            
               B'mod partikolari:
            
            
               (a)L-għanijiet tal-ipproċessar ta’ data personali bejn il-Partijiet fil-kuntest tal-Ftehim għandhom jiġu deskritti b’mod ċar u preċiż, u m’għandhomx ikunu usa’ minn dak li huwa meħtieġ f’każijiet individwali għall-finijiet tal-prevenzjoni u l-ġlieda kontra t-terroriżmu u reati kriminali msemmija f’dan il-Ftehim.
            
            
               (b)Data personali trażmessa mill-Europol f’konformità mal-Ftehim għandha tiġi pproċessata b’mod ġust, fuq bażi leġittima u biss għall-iskopijiet li għalihom tkun ġiet trasferita. Il-Ftehim għandu jipprovdi l-possibbiltà li l-Europol jindika, fil-mument tat-trasferiment tad-data, kwalunkwe restrizzjoni fuq l-aċċess jew l-użu, inkluż rigward it-trasferiment, it-tħassir jew il-qerda tagħha. Id-data personali għandha tkun adegwata, rilevanti u limitata għal dak li hu meħtieġ b’rabta ma’ dak l-għan. Din għandha tkun preċiża u aġġornata. Din ma għandhiex tinżamm għal żmien itwal milli hu meħtieġ għall-iskopijiet li għalihom tkun ġiet trasferita.
            
            
               (c)It-trasferiment ta’ data personali li tiżvela l-oriġini razzjali jew etnika, l-opinjonijiet politiċi, it-twemmin reliġjuż jew filosofiku, is-sħubija fi trade union, id-data ġenetika u d-data dwar is-saħħa u l-ħajja sesswali mill-Europol għandha tkun projbita, sakemm ma jkunx strettament meħtieġ u proporzjonat f’każijiet individwali għall-prevenzjoni jew għall-ġlieda kontra r-reati kriminali kif imsemmija f’dan il-Ftehim u soġġetti għal salvagwardji xierqa. Il-Ftehim għandu jkun fih ukoll salvagwardji speċifiċi relatati mat-trasferiment ta’ data personali dwar il-vittmi ta’ reat kriminali, xhieda jew persuni oħra li jistgħu jipprovdu informazzjoni rigward reati kriminali, kif ukoll minorenni.
            
            
               (d)Il-Ftehim għandu jiżgura drittijiet li jistgħu jiġu infurzati minn individwi li d-data personali tagħhom tiġi pproċessata billi jistabbilixxi regoli dwar id-dritt ta’ aċċess, rettifika u tħassir, inkluż ir-raġunijiet speċifiċi li jistgħu jippermettu kwalunkwe restrizzjonijiet neċessarji u proporzjonati. Il-Ftehim għandu jiżgura wkoll drittijiet infurzabbli ta’ rimedju amministrattiv u ġudizzjarju għal kwalunkwe persuna li d-data tagħha tiġi pproċessata skont il-ftehim, u li jiggarantixxu rimedji effettivi.
            
            
               (e)Il-Ftehim għandu jistabbilixxi regoli dwar il-ħażna, ir-rieżami, il-korrezzjoni u t-tħassir ta’ data personali kif ukoll dwar iż-żamma tar-rekords għall-finijiet ta’ reġistrazzjoni u dokumentazzjoni, kif ukoll fuq l-informazzjoni li tkun disponibbli għal individwi. Għandu wkoll jipprovdi għal salvagwardji fir-rigward tal-ipproċessar awtomatizzat tad-data personali. 
            
            
               (f)Il-Ftehim għandu jispeċifika l-kriterji li fuq il-bażi tagħhom l-affidabbiltà tas-sors u l-preċiżjoni tad-data għandhom jiġu indikati. 
            
            
               (g)Il-Ftehim għandu jinkludi l-obbligu li tiżgura s-sigurtà ta’ data personali permezz ta’ miżuri tekniċi u organizzazzjonali xierqa, inkluż billi jippermettu li persuni awtorizzati biss ikollhom aċċess għad-data personali. Il-Ftehim jinkludi wkoll l-obbligu ta’ notifika f’każ ta’ ksur ta’ data personali li tolqot id-data trasferita skont il-Ftehim.
            
            
               (h)Trasferimenti ulterjuri ta’ informazzjoni mingħand l-awtoritajiet kompetenti tal-Ġordan lil awtoritajiet oħra fil-Ġordan għandhom jiġu permessi biss għall-finijiet ta’ dan il-Ftehim u għandhom jiġu soġġetti għal kundizzjonijiet xierqa u salvagwardji.
            
            
               (i)L-istess kundizzjonijiet bħal skont (h) għandhom japplikaw għal trasferimenti ta’ informazzjoni mingħand l-awtoritajiet kompetenti tal-Ġordan lil awtoritajiet f’pajjiż terz, bir-rekwiżit addizzjonali li tali trasferimenti għandhom jitħallew isiru biss fir-rigward ta’ pajjiżi terzi li magħhom l-Europol hu intitolat li jittrasferixxi data personali abbażi tal-Artikolu 25(1) tar-Regolament (UE) 2016/794.
            
            
               (j)Il-Ftehim għandu jiżgura sistema ta’ superviżjoni minn awtorità pubblika indipendenti waħda jew aktar li hija responsabbli għall-protezzjoni tad-data b’setgħat effettivi ta’ investigazzjoni u intervent sabiex tagħmel monitoraġġ fuq dawk l-awtoritajiet pubbliċi tal-Ġordan li jużaw id-data personali/l-informazzjoni skambjata, u biex jimpenjaw ruħhom fi proċedimenti legali. B’mod partikolari, l-awtoritajiet indipendenti għandhom ikollhom is-setgħa li jisimgħu l-ilmenti mill-individwi dwar l-użu tad-data personali tagħhom. L-awtoritajiet pubbliċi li jużaw id-data personali għandhom ikunu responsabbli sabiex ikunu konformi mar-regoli dwar il-protezzjoni tad-data personali skont il-Ftehim.
            
            
               (4)Il-Ftehim għandu jipprovdi għal mekkaniżmu effettiv għas-soluzzjoni ta’ tilwim rigward l-interpretazzjoni u l-applikazzjoni tiegħu biex jiżgura li l-partijiet josservaw ir-regoli miftehma reċiprokament. 
            
            
               (5)Il-Ftehim għandu jinkludi dispożizzjoni dwar id-dħul fis-seħħ u validità u dispożizzjoni li permezz tagħha Parti tista’ ttemm jew tissospendi dan.
            
         
         
            
               (6)Il-Ftehim jista’ jinkludi klawsola li tindirizza l-applikazzjoni territorjali tiegħu, jekk ikun meħtieġ.
            
            
               (7)Il-Ftehim jista’ jinkludi dispożizzjonijiet dwar il-monitoraġġ u l-evalwazzjoni perjodika tal-Ftehim.
            
            
               (8)Fil-kuntest ta’ dawn in-negozjati, il-Kummissjoni għandha tippromwovi l-adeżjoni tal-Ġordan għall-Konvenzjoni tal-Kunsill tal-Ewropa għall-Protezzjoni ta’ Individwi fir-rigward tal-Ipproċessar Awtomatiku ta’ Data Personali (“Konvenzjoni 108”).
            
            
               (9)Il-Ftehim għandu jkun awtentiku ugwalment bl-ilsien Bulgaru, Ċek, Kroat, Daniż, Netherlandiż, Ingliż, Estonjan, Finlandiż, Franċiż, Ġermaniż, Grieg, Ungeriż, Taljan, Latvjan, Litwan, Malti, Pollakk, Portugiż, Rumen, Slovakk, Sloven, Spanjol u Żvediż u għandu jinkludi klawsola lingwistika f’dan is-sens.